Marihuana-aksjer til himmels etter legalisering

Amerikanske marihuana-selskaper har steget kraftig i verdi de siste ukene, men myndighetene advarer mot svindel.

Det anslås at det ble solgt marihuana for rundt 1 million dollar i Colorado 1. januar i år. Investorer tror flere og flere stater vil legalisere marihuana til nytelsesbruk. Brennan Linsley

14. januar 2014

Interessen for marihuana-investeringer er økt betydelig etter at delstaten Colorado åpnet for salg av marihuana til nytelsesbruk 1. januar i år. Det melder nyhetsbyrået Bloomberg.

I løpet av noen få dager i starten av 2014 steg de største marihuana-selskapene i USA med mellom 20 og 1700 prosent.

De siste dagene har aksjene falt noe tilbake, men de er fortsatt på betydelig høyere nivåer enn for kort tid siden.

– Umettelig etterspørsel

Et av de større selskapene, utstyrsprodusenten GrowLife Inc., har steget med 214 prosent siden starten av desember og har nå en markedsverdi på rundt 1,2 milliarder norske kroner.

Et annet selskap, Hemp Inc., har steget med nesten 500 prosent siden starten av desember.

– Etterspørselen etter marihuana er umettelig, sier Bruce Perlowin, en tidligere fengslet smugler som nå er adm.dir. i Hemp Inc., til Bloomberg.

Han mener investorene er på jakt etter «det neste Microsoft».

Advarer mot svindlere

Les også Venter dominoeffekt etter Colorados marihuana-ja

Reguleringsmyndighetene i USA advarer imidlertid investorer mot å bli lurt av svindlere som etablerer fiktive selskaper uten noen reel inntjening for å surfe på interessen for marihuana-aksjer. – Et selskap som hevder å drive med marihuana-business, har byttet navn fire ganger de siste ti årene. Et annet selskap har akkurat byttet bransje etter angivelig å ha drevet med cafévirksomhet til nå, uttaler det amerikanske finanstilsynet, ifølge avisen Huffington Post.

Totalt tillater 20 av USAs delstater å bruke marihuana til medisinske formål. Det nye 1. januar i år var at en stat også åpnet for salg til nytelsesbruk på linje med alkohol og tobakk. Senere i år vil også delstaten Washington gjøre det samme.

I Colorado har rundt 20 butikker lisens til å selge marihuana til dette formålet. Etter de nye reglene kan alle innbyggere i Colorado som er over 21 år kjøpe opp til 28 gram marihuana pr. transaksjon, mens kunder som kommer utenfra, kan kjøpe rundt 7 gram.

Gir skatteinntekter

Delstaten anslår selv at omsetningen fra marihuanasalget vil nå rundt 3,5 milliarder kroner i 2014 – noe som vil gi like over 400 millioner kroner i skatteinntekter, ifølge Financial Times

– Hver dag ser flere og flere at cannabis vil bli lovlig og at det blir den neste store amerikanske industrien, og derfor satser de nå penger på dette, sier Troy Dayton, administrerende direktør i ArcView, et nettverk bestående av 110 investorer med interesse for cannabis-sektoren.

I forrige uke ble det klart at også New York trolig sier ja til medisinsk bruk av stoffet.

— Bør tenke seg om

Analytikere Bloomberg har snakket med, er imidlertid skeptiske til den kraftige aksjeveksten.

– Folk tar helt av og tror at de har slått en «home run» og gjør ingen undersøkelser. Det kan hende et eller to av disse selskapene overlever, men jeg har sett folk brenne seg på slike manier før. En vanlig investor bør tenke seg om to ganger, sier Frank Ingarra, sjeftrader i investeringsselskapet NorthCoast Asset Management LLC.